
ΔΕΛΤΙΟ ΤΥΠΟΥ


· Επιστολή Δημ. Παπαδημούλη προς τον Πρόεδρο του ΕΚ, Νταβίντ Σασόλι, για την αποτροπή της ευρωπαΊκής χρηματοδότησης του ακροδεξιού κόμματος APF, που επιχειρεί ο εκλεγμένος με τη Χρυσή Αυγή ευρωβουλεύτης Ιωάννης Λαγός

· Δημ. Παπαδημούλης: «Η απόπειρα ανασύστασης του APF φαίνεται ότι είναι η τελική προσπάθεια ακροδεξιών και εγκληματικών δυνάμεων, να βρουν εναλλακτική πηγή χρηματοδότησης σε ευρωπαϊκό επίπεδο»


Ο Αντιπρόεδρος του Ευρωπαϊκού Κοινοβουλίου και επικεφαλής της Ευρωομάδας του ΣΥΡΙΖΑ, Δημήτρης Παπαδημούλης, φέρνει με επιστολή του στον Πρόεδρο του Ευρωκοινοβουλίου Νταβίντ Μαρία Σασόλι, το ζήτημα της απόπειρας χρηματοδότησης του ακροδεξιού APF από κονδύλια του ΕυρωπαΪκού Προϋπολογισμού.
Όπως αναφέρει στην επιστολή του ο Δημ. Παπαδημούλης: «Τον Φεβρουάριο του 2017, είχα στείλει και τότε μια επιστολή στον Πρόεδρο του Ευρωκοινοβουλίου, Αντόνιο Ταγιάνι, στην προσπάθειά μου να αποτρέψω τη χρηματοδότηση του APF, κάτι που επιτεύχθηκε τελικά, προκαλώντας σημαντική ανάσχεση στη χρηματοδότηση και τη λειτουργία των ακροδεξιών κομμάτων στην Ευρώπη».
Στη επιστολή του, ο Επικεφαλής της Ευρωομάδας του ΣΥΡΙΖΑ-Προοδευτική Συμμαχία, υπογραμμίζει ότι «η απόπειρα επαναφοράς του APF, συμπίπτει με την ανακοίνωση της τελικής δικαστικής απόφασης σε λίγες ημέρες, και συγκεκριμένα στις 7 Οκτωβρίου, σχετικά με τα εγκλήματα που διέπραξε η Χρυσή Αυγή στην Ελλάδα». 
Με δεδομένο ότι το Ελληνικό Κοινοβούλιο έχει παγώσει όλη τη δημόσια χρηματοδοτική στήριξη στη Χρυσή Αυγή, «η ανασύσταση του APF φαίνεται ότι είναι η τελική προσπάθεια των ακροδεξιών και εγκληματικών δυνάμεων της, να βρουν εναλλακτική πηγή χρηματοδότησης σε ευρωπαϊκό επίπεδο».

Ο Δημήτρης Παπαδημούλης ζητά από τον Πρόεδρο του Ευρωκοινοβουλίου «όλα τα ενδιαφερόμενα μέρη στο Ευρωκοινοβούλιο, να έχουν σαφή εικόνα των εξελίξεων, συμπεριλαμβανομένης της Επιτροπής Συνταγματικών Υποθέσεων του ΕΚ (AFCO), προκειμένου να αποτραπεί και να παύσει η διαδικασία και πιθανή καθιέρωση μελλοντικής χρηματοδότησης του APF, έγκαιρα και αποτελεσματικά».

Σημείωση:
Το ευρωπαϊκό πολιτικό κόμμα «Συμμαχία για την Ειρήνη και την Ελευθερία» (APF), είχε ιδρυθεί από τη Χρυσή Αυγή, τους Γερμανούς νεοναζί του NPD και άλλα φασιστικά μορφώματα, όπως ο Ιταλός δηλωμένος φασίστας Ρομπέρτο Φιόρε -καταδικασμένος για συμμετοχή σε ένοπλη συμμορία και ο επίσης καταδικασμένος για εμπλοκή σε δολοφονικές πράξεις Σουηδός νεοναζί Στέφαν Γιάκομπσον (2012-2014).
Η Επιτροπή Συνταγματικών Υποθέσεων του ΕΚ (AFCO) οφείλει να αποφανθεί για τη νομιμότητα της όποιας χρηματοδότησης των ευρωπαϊκών κομμάτων, 
εξετάζοντας αν τα τελευταία, σύμφωνα με τις Ευρωπαϊκές συνθήκες και τον κανονισμό του 2003, σέβονται τις θεμελιώδεις αξίες της ΕΕ όπως η ελευθερία, η δημοκρατία, ο σεβασμός των ανθρωπίνων δικαιωμάτων, των θεμελιωδών ελευθεριών και του κράτος δικαίου.


Ακολουθεί ολόκληρη η Επιστολή του Δημ. Παπαδημούλη προς τον Πρόεδρο Ντ. Μ. Σασόλι, μεταφρασμένη στα ελληνικά:

Προς κ. David Maria Sassoli
Πρόεδρο του Ευρωπαϊκού Κοινοβουλίου

1 Οκτωβρίου 2020

Θέμα: Πληροφορίες σχετικά με την προσπάθεια επαναφοράς του ακροδεξιού ευρωπαϊκού πολιτικού κόμματος της “Συμμαχίας για την Ειρήνη και την Ελευθερία“ (APF)


Αγαπητέ Πρόεδρε Sassoli,

Αγαπητέ David,

Θα ήθελα να σας ενημερώσω ότι λάβαμε πληροφορίες σχετικά με τις προσπάθειες που γίνονται προκειμένου να επανέλθει το ακροδεξιό ευρωπαϊκό πολιτικό κόμμα «Συμμαχία για την Ειρήνη και την Ελευθερία» (APF), απαρτιζόμενο από επτά ακροδεξιά κόμματα και έναν ευρωβουλευτή -  εκλεγμένο με τη Χρυσή Αυγή, αλλά επί του παρόντος ανεξάρτητο νεοναζί, τον Ιωάννη Λαγό. 

Ως εκ τούτου, πιστεύω ότι είναι ιδιαίτερα επείγον και σημαντικό για όλα τα ενδιαφερόμενα μέρη στο Ευρωκοινοβούλιο, να έχουν σαφή εικόνα των εξελίξεων, συμπεριλαμβανομένης της Επιτροπής AFCO, προκειμένου να αποτραπεί και να παύσει η διαδικασία και πιθανή καθιέρωση μελλοντικής χρηματοδότησης του APF, έγκαιρα και αποτελεσματικά. 
Η απόπειρα επαναφοράς του APF, συμπίπτει με την ανακοίνωση της τελικής δικαστικής απόφασης σχετικά με τα εγκλήματα που διέπραξε η Χρυσή Αυγή στην Ελλάδα. Η δικαστική απόφαση έχει προγραμματιστεί να ανακοινωθεί την επόμενη εβδομάδα, και αποτελεί έναν ισχυρό συμβολισμό για την καταπολέμηση του νεοναζισμού και του φασισμού τόσο στην Ελλάδα όσο και στην Ευρώπη.

Η Χρυσή Αυγή είναι μια ακροδεξιά στρατοκρατική οργάνωση, η οποία αντιμετωπίζει κατηγορίες και τελεί υπό δικαστική διερεύνηση σε δίκη για σοβαρές εγκληματικές πράξεις, συμπεριλαμβανομένης της δολοφονίας, απόπειρα δολοφονίας συνδικαλιστών, μεταναστών και πολιτικών της αντιπάλων. Η Χρυσή Αυγή έχει συνδεθεί άμεσα με την δολοφονία του καλλιτέχνη και αντιφασίστα Παύλου Φύσσα στις 17 Σεπτεμβρίου 2013, στην Αθήνα. Έχει επίσης κατηγορηθεί ότι η κομματική δομή της λειτουργεί ως εγκληματική οργάνωση.
Το Ελληνικό Κοινοβούλιο έχει παγώσει όλη τη δημόσια χρηματοδοτική στήριξη στη Χρυσή Αυγή και η ανασύσταση του APF φαίνεται ότι είναι η τελική προσπάθεια των ακροδεξιών και εγκληματικών δυνάμεων της, να βρουν εναλλακτική πηγή χρηματοδότησης σε ευρωπαϊκό επίπεδο.

Θα ήθελα επίσης να σας υπενθυμίσω ότι τον Φεβρουάριο του 2017, είχα στείλει και τότε μια επιστολή στον Πρόεδρο του Ευρωκοινοβουλίου, Αντόνιο Ταγιάνι, στην προσπάθειά μου να αποτρέψω τη χρηματοδότηση του APF, κάτι που επιτεύχθηκε τελικά, προκαλώντας σημαντική ανάσχεση στη χρηματοδότηση και τη λειτουργία των ακροδεξιών κομμάτων στην Ευρώπη».

Παραμένω στη διάθεσή σας για περαιτέρω πληροφορίες σχετικά με αυτό το σημαντικό θέμα και αναμένω ότι, ως Πρόεδρος του Σώματός μας, θα αναλάβετε όλες τις απαραίτητες ενέργειες.

Με εκτίμηση,
 
Δημήτρης Παπαδημούλης
Αντιπρόεδρος του Ευρωπαϊκού Κοινοβουλίου

